Кристоф Мекел
Военна комисия

Превод от немски: Венцеслав Константинов, —

chitanka.info

Ти как дойде на тоя свят? — Човешки,

светът ме приюти под небесата тежки.

Години? — Пет войни и оцеляване под знамената.

А ръст? — Като ковчег, побрал народите върху Земята.

Сърцето? — Мускул, който студ преживя.

Устата? — Изгорих си я със строфи.

Очите? — Често виждат те нощта да си отива.

Ушите? — Често чуват воплите от пещените кофи.

Какво възнамеряваш? — Пак да оцелея,

за да ви кажа: вече яздили сме тая кранта,

да сипем по-добър овес пред нея

и сложим нова сбруя под сайванта.

Родината ти? — Тя не съществува,

разкъсана е между много господари.

А твоят дом? — По цялата земя пътува,

навред звучи като хвалебствени фанфари.

Как може тъй да се говори — в списъка го зачеркнете!

Ще служиш ти на музикантите в отряда…

Добре — в латерната ще се запрегна, ако щете

и свирейки, ще я помъкна сам през ада.

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.